作者:陳允平
標題:疏影
內容:千峰翠玉。送孤雲伴我，羅窗清宿。拂曉憑虛，春碧生寒，衣單瘦倚筇竹。東風不解吹愁醒，但芳草、溪城南北。認霧鬟，遙鎖修顰，眉嫵為誰愁獨。江上輕鷗似識，背昭亭兩兩，飛破晴淥。一片蒼煙，隔斷家山，夢繞石窗蘿屋。相看不厭朝還暮，算幾度、赤闌干曲。待倩詩、收拾歸來，寫作臥遊屏幅。